সামাজিক তত্ত্ব

থাম্ব|বিভিন্ন ধরনের সমাজের মধ্যে পার্থক্য এবং সাধারণীকরণ
**সামাজিক তত্ত্ব** হল বিশ্লেষণমূলক কাঠামো, বা দৃষ্টিভঙ্গি, যা সামাজিক ঘটনা অধ্যয়ন এবং ব্যাখ্যা করতে ব্যবহৃত হয়। সামাজিক বিজ্ঞানীদের দ্বারা ব্যবহৃত একটি হাতিয়ার হিসেবে, সামাজিক তত্ত্ব বিভিন্ন পদ্ধতির বৈধতা এবং নির্ভরযোগ্যতা (যেমন প্রত্যক্ষবাদ এবং প্রত্যক্ষবাদ-বিরোধিতা), কাঠামো বা কর্মক্ষমতার অগ্রাধিকার, সেইসাথে আকস্মিকতা এবং প্রয়োজনীয়তার মধ্যে সম্পর্ক ইত্যাদি বিষয়ে ঐতিহাসিক বিতর্কের সাথে সম্পর্কিত। অনানুষ্ঠানিক প্রকৃতির সামাজিক তত্ত্ব, বা একাডেমিক সামাজিক ও রাজনৈতিক বিজ্ঞানের বাইরের লেখকদের কাজ, "সামাজিক সমালোচনা" বা "সামাজিক ভাষ্য", বা "সাংস্কৃতিক সমালোচনা" হিসাবে উল্লেখ করা যেতে পারে এবং এটি আনুষ্ঠানিক সাংস্কৃতিক ও সাহিত্যিক বৃত্তির সাথে যুক্ত হতে পারে, তেমনই অন্যান্য  অ-একাডেমিক বা সাংবাদিকতার লেখার ধরণের সাথেও এর সম্পর্ক থাকতে পারে।

## সংজ্ঞা
সামাজিক তত্ত্বের সংজ্ঞা অনুসারে, এটি ব্যবহার করা হয় বিভিন্ন ধরনের সমাজের মধ্যে পার্থক্য এবং সাধারণীকরণ করার জন্য, এবং বিগত কয়েক শতাব্দীতে উদ্ভূত আধুনিকতার বিশ্লেষণ করার জন্য। বিংশ শতাব্দীতে সামাজিক তত্ত্ব একটি স্বতন্ত্র শৃঙ্খলা হিসেবে আত্মপ্রকাশ করে। পূর্বতন প্রথা ও রীতির পরিবর্তে, সমালোচনামূলক চিন্তাভাবনা এবং পর্যবেক্ষণের মাধ্যমে জ্ঞান অর্জনের আকাঙ্খাই মূলত সামাজিক তত্ত্বের সাথে যুক্ত ছিল।

সামাজিক চিন্তাধারা, সমগ্র সমাজের ক্রিয়াকলাপ এবং আচরণ ব্যাখ্যা করার জন্য সাধারণ তত্ত্বসমূহ  উপস্থাপন করে। এটি সমাজতাত্ত্বিক, রাজনৈতিক এবং দার্শনিক ধারণাগুলিকে অন্তর্ভুক্ত করে। প্রাচীন বা ক্লাসিক্যাল সামাজিক তত্ত্ব সাধারণত পাশ্চাত্য দর্শনের দৃষ্টিকোণ থেকে উপস্থাপিত হয়েছে, এবং প্রায়শই একে ইউরোকেন্দ্রিক হিসাবে বিবেচনা করা হয়।

*ব্ল্যাকওয়েল এনসাইক্লোপিডিয়া অভ সোসিওলজি* অনুসারে, তত্ত্ব নির্মাণ একটি গুরুত্বপূর্ণ উপকরণ। এর লক্ষ্য হলো: সঠিক যোগাযোগ নিশ্চিত করা, কঠোর পরীক্ষণ পদ্ধতি, উচ্চ নির্ভুলতা, এবং বিস্তৃত প্রয়োগযোগ্যতা। এর মধ্যে অন্তর্ভুক্ত রয়েছে: বৈপরীত্যের অনুপস্থিতি, দ্ব্যর্থহীনতা না থাকা, বিমূর্ততা, সাধারণতা, নির্ভুলতা, মিতব্যয়িতা এবং শর্তসাপেক্ষতা। সুতরাং, একটি সামাজিক তত্ত্ব সুনির্দিষ্ট শব্দ, বিবৃতি, আর্গুমেন্ট এবং স্কোপের শর্তাবলী নিয়ে গঠিত।

## ইতিহাস

### প্রাচীনকাল
কনফুসিয়াস (৫৫১-৪৭৯ খ্রিস্টপূর্ব) তাঁর সমসাময়িক যুদ্ধরত রাজ্যগুলির চেয়েও অধিকতর ন্যায়নিষ্ঠ সমাজের কল্পনা করেছিলেন। পরবর্তীতে, চীনেই মোজি (আনুমানিক ৪৭০-৩৯০ খ্রিস্টপূর্ব) একটি অধিক বাস্তবধর্মী সমাজবিজ্ঞানের পরামর্শ দিয়েছিলেন, যদিও এর ভিত্তি ছিল নীতিশাস্ত্রে।

পশ্চিমা বিশ্বে, সন্ত অগাস্টিন (৩৫৪-৪৩০ খ্রিষ্টাব্দ)  ন্যায়নিষ্ঠ সমাজের ধারণার প্রতিই একান্তভাবে মনোনিবেশ করেছিলেন। রোমান সাম্রাজ্যের শেষ দিককার সমাজকে সন্ত অগাস্টিন যে 'মিথ্যা দেবতা' বলে মনে করতেন, তার প্রতি ঘৃণা আর অবজ্ঞার দৃষ্টিতেই তিনি সমাজটিকে চিত্রিত করেছেন। এর প্রতিক্রিয়ায় তিনি 'ঈশ্বরের নগরী'র তত্ত্ব দিয়েছিলেন। অ্যারিস্টটল (৩৮৪-৩২২ খ্রিস্টপূর্ব) এবং প্লেটো (৪২৮/৪২৭ অথবা ৪২৪/৪২৩ – ৩৪৮/৩৪৭ খ্রিস্টপূর্ব) সহ প্রাচীন গ্রিক দার্শনিকরা রাজনীতি ও সমাজের মধ্যে কোনো পার্থক্য দেখতেন না। আলোকিত যুগের আগে সমাজের ধারণাই ছিলনা।  'সোসাইটি' (société) শব্দের প্রথম মূল ধারণা হিসেবে ব্যবহার সম্ভবত রুশো সামাজিক সম্পর্কের আলোচনাতেই করেছিলেন। আলোকিত যুগের পূর্বে সামাজিক তত্ত্ব বিশেষভাবে বর্ণনামূলক ও আদর্শগত আকারেই প্রকাশিত হতো। কাহিনি বা রূপকথার মাধ্যমে একে প্রকাশ করা হতো এবং ধরে নেওয়া যেতে পারে যে প্রাক-সক্রেটিক দার্শনিক ও ধর্মগুরুরাই ছিলেন প্রকৃত সামাজিক তত্ত্বের পূর্বপুরুষ।

### মধ্যযুগ
চতুর্দশ শতাব্দী থেকে মুসলিম সমাজবিজ্ঞানের প্রাথমিক প্রমাণ পাওয়া যায়। ইবনে খালদুনের "মুকাদ্দিমাহ" (পরবর্তীতে ল্যাটিনে "প্রলেগোমেনা" হিসাবে অনুবাদকৃত) গ্রন্থটিতে সাত খণ্ডের বিশ্ব ইতিহাসের বিশ্লেষণমূলক ভূমিকা উপস্থাপিত হয়। এটি ছিল সামাজিক দর্শন এবং সামাজিক বিজ্ঞানের তত্ত্ব প্রণয়নের প্রাথমিক প্রয়াস, যেখানে সামাজিক সংহতি এবং সামাজিক দ্বন্দ্বের বিভিন্ন দিক উঠে আসে। অনেকেই এ কারণে ইবনে খালদুনকে সমাজবিজ্ঞানের অগ্রদূত হিসেবে বিবেচনা করেন। ইবনে খালদুন ১৩৭৭ সালে প্রকাশিত "মুকাদ্দিমাহ (ইতিহাসের ভূমিকা)" গ্রন্থে দুই ধরনের সামাজিক ব্যবস্থার বর্ণনা দেন: (১) স্থিতিশীল শহর বা নগরকেন্দ্রিক সমাজব্যবস্থা এবং (২) ভ্রাম্যমাণ, যাযাবর সমাজব্যবস্থা।

### ইউরোপীয় সামাজিক চিন্তাধারা
আলোকিত যুগে আধুনিকতার উত্থান ঘটে। বিশ্ব অর্থনীতির উত্থান এবং বৈচিত্র্যময় সমাজের মধ্যে বিনিময়ের ফলে সমাজে ব্যাপক পরিবর্তন ও নতুন চ্যালেঞ্জের সৃষ্টি হয়। অনেক ফরাসি ও স্কটিশ বুদ্ধিজীবী ও দার্শনিক অগ্রগতির ধারণা এবং আধুনিকতার ধারণাগুলিকে গ্রহণ করেছিলেন।

আলোকিত যুগে এই ধারনার প্রচলন ছিল যে, ঐতিহ্যবাহী চিন্তাধারাকে চ্যালেঞ্জ জানানো নতুন আবিষ্কারের ফলে বিজ্ঞানীদের নতুন নিয়মকানুন খুঁজে বের করতে হবে। এই প্রক্রিয়া বৈজ্ঞানিক জ্ঞান এবং সমাজকে অগ্রসর হতে সাহায্য করেছিল। এই সময়ে ফরাসি চিন্তাধারা নৈতিক সমালোচনা এবং রাজতন্ত্রের সমালোচনার উপর দৃষ্টি নিবদ্ধ করেছিল। এই ধারণাগুলি অতীতের চিন্তাবিদদের ধারণাগুলির উপর ভিত্তি করে ছিল না, বা ধর্মীয় শিক্ষা এবং রাজার কর্তৃত্ব অনুসরণ করেনি।

ঐতিহ্যবাহী তত্ত্বগুলির মধ্যে একটি সাধারণ বিষয় ছিল এই মত যে, মানবতার ইতিহাস একটি নির্দিষ্ট পথ অনুসরণ করছে। তারা এই বিষয়ে ভিন্নমত পোষণ করেছিল যে, সেই পথ কোথায় নিয়ে যাবে - সামাজিক অগ্রগতি, প্রযুক্তিগত অগ্রগতি, পতন বা এমনকি পতন। সামাজিক চক্র তত্ত্ববিদরা পাশ্চাত্যের অর্জন এবং প্রযুক্তিগত অগ্রগতি সম্পর্কে সন্দিহান ছিলেন, কিন্তু যুক্তি দিয়েছিলেন যে অগ্রগতি ঐতিহাসিক চক্রের উত্থান-পতনের একটি বিভ্রম। অনেক আধুনিক সমাজবিজ্ঞানী ও তত্ত্ববিদ যেমন কার্ল পপার, রবার্ট নিসবেট, চার্লস টিলি এবং ইমানুয়েল ওয়ালারস্টিন ঐতিহ্যবাহী দৃষ্টিভঙ্গির সমালোচনা করেছেন।

উনবিংশ শতাব্দীতে সামাজিক ব্যবস্থা নিয়ে প্রশ্ন উঠে। ফরাসি বিপ্লব ফরাসি সমাজকে রাজতন্ত্রের নিয়ন্ত্রণ থেকে মুক্ত করে, কিন্তু নেপোলিয়ন ক্ষমতায় না আসা পর্যন্ত সামাজিক শৃঙ্খলা বজায় রাখার কোনো কার্যকর উপায় ছিল না। সামাজিক ও ঐতিহাসিক পরিবর্তনের তিনটি মহান চিরায়ত তত্ত্বের উদ্ভব হয়েছিল: সামাজিক বিবর্তন তত্ত্ব (যার মধ্যে সামাজিক ডারউইনবাদ একটি অংশ গঠন করে), সামাজিক চক্র তত্ত্ব এবং মার্কসবাদী ঐতিহাসিক বস্তুবাদ তত্ত্ব।

উনবিংশ শতাব্দীর চিরায়ত সামাজিক তত্ত্বকে সম্প্রসারিত করা হয়েছে যাতে নতুন, সমসাময়িক সামাজিক তত্ত্ব যেমন বিবর্তনের বহু-রেখার তত্ত্ব (নব্য-বিবর্তনবাদ, সমাজ-জীববিদ্যা, আধুনিকীকরণের তত্ত্ব, উত্তর-শিল্প সমাজের তত্ত্ব) এবং বিভিন্ন ধারার নিও-মার্কসবাদ তৈরি করা হয়।

উনবিংশ শতাব্দীর শেষের দিকে এবং বিংশ শতাব্দীর গোড়ার দিকে, সামাজিক তত্ত্ব একাডেমিক সমাজবিজ্ঞানের সাথে ঘনিষ্ঠভাবে সম্পর্কিত হয়ে ওঠে এবং অন্যান্য সম্পর্কিত অধ্যয়ন যেমন নৃবিজ্ঞান, দর্শন এবং সমাজকর্ম নিজস্ব শাখায় বিভক্ত হয়ে যায়। "ইতিহাসের দর্শন" এবং অন্যান্য বহু-শৃঙ্খলা বিষয়বস্তু সামাজবিজ্ঞানের অধীনে শেখানো সামাজিক তত্ত্বের অংশ হয়ে ওঠে।

১৯২০ এর দশকের শেষের দিকে এবং ১৯৩০ এর দশকের প্রথম দিকে বিভাগ-মুক্ত আলোচনার পুনরুজ্জীবন শুরু হয়েছিল। ফ্রাঙ্কফুর্ট ইনস্টিটিউট ফর সোশ্যাল রিসার্চ এর একটি ঐতিহাসিক উদাহরণ। ১৯৪০-এর দশকে শিকাগো বিশ্ববিদ্যালয়ে কমিটি অন সোশ্যাল থট অনুসরণ করে। ১৯৭০-এর দশকে, সাসেক্স এবং ইয়র্কে সামাজিক ও রাজনৈতিক চিন্তাধারার কর্মসূচি প্রতিষ্ঠিত হয়। অন্যান্যরা অনুসরণ করেছে, সামাজিক তত্ত্ব ও ইতিহাসের মতো জোর এবং কাঠামো সহ (ক্যালিফোর্নিয়া বিশ্ববিদ্যালয়, ডেভিস)। সাংস্কৃতিক অধ্যয়ন কর্মসূচি সামাজিক তত্ত্বের উদ্বেগগুলিকে সংস্কৃতির ক্ষেত্রে এবং এইভাবে নৃবিজ্ঞানে প্রসারিত করেছে। মেলবোর্ন বিশ্ববিদ্যালয়ে সামাজিক তত্ত্বে একটি চেয়ার এবং স্নাতক প্রোগ্রাম প্রতিষ্ঠিত হয়েছিল। বর্তমানে মনে হচ্ছে সামাজিক তত্ত্ব একটি ধ্রুপদী একাডেমিক শৃঙ্খলা হিসেবে গ্রহণযোগ্যতা পাচ্ছে।

## বিভিন্ন চিন্তাধারা

### শিকাগো চিন্তাধারা
শিকাগো চিন্তাধারা ১৯২০ এর দশকে তৈরি হয়। শিকাগো বিশ্ববিদ্যালয়ের অ্যালবিয়ন উডবারি স্মল, ডব্লিউ আই টমাস, আর্নেস্ট ডব্লিউ বার্জেস, রবার্ট ই পার্ক এবং অন্যান্য সমাজবিজ্ঞানীদের কাজের ভিত্তিতে এটি প্রসার লাভ করে। শিকাগো চিন্তাধারায় সময় এবং জায়গার বিভিন্ন সামাজিক ঘটনার ধরন এবং বিন্যাসের উপর গুরত্ব দেওয়া হতো। পাশাপাশি অন্যান্য সামাজিক চলকের প্রেক্ষাপটে এসব ঘটনার তাৎপর্য বিশ্লেষণ করা হতো।

### সমালোচনামূলক তত্ত্ব
সমালোচনামূলক তত্ত্ববিদরা সমাজ ও সংস্কৃতির প্রতিফলনমূলক মূল্যায়ন ও সমালোচনার উপর জোর দেন। মূলত সামাজিক ক্ষমতার কাঠামো উন্মোচন করা এবং বিভিন্ন সামাজিক গোষ্ঠীর উপর এই কাঠামোর প্রভাব তাদের আলোচনার কেন্দ্রবিন্দু।

### মার্কসবাদ
কার্ল মার্কস রাজনৈতিক অর্থনীতির গুরুত্ব সম্পর্কে লিখেছেন এবং জীবনের "বস্তুগত অবস্থা"র উপর আলোকপাত করেছেন। তাঁর তত্ত্বগুলি মূলত পুঁজিবাদ এবং শ্রমিকশ্রেণি (প্রোলেতারিয়েত) ও ধনিকশ্রেণি (বুর্জোয়া) এর মধ্যকার শ্রেণি-সংগ্রামের উপর কেন্দ্রিত ছিল।

### উত্তর আধুনিকতাবাদ
জাঁ-ফ্রঁসোয়া ল্যোতার 'উত্তরআধুনিকতা' কে "আখ্যানের প্রতি অবিশ্বাস" হিসাবে সংজ্ঞায়িত করেন। তিনি এর তুলনা আধুনিকতার সাথে করেছেন যাকে তিনি ব্যাখ্যা করেন এভাবে - "যেকোনো বিজ্ঞান যা নিজেকে একটি 'মেটাডিসকোর্স' উল্লেখ করে বৈধতা দেয়... যেমন আত্মার দ্বান্দ্বিকতা, অর্থের ব্যাখ্যাতত্ত্ব, যুক্তিসঙ্গত বিষয়ের মুক্তি বা কর্মরত বিষয়ের মুক্তি, বা ধনসৃষ্টির মতো মহৎ আখ্যানের প্রতি স্পষ্ট আবেদন জানায়।"

### অন্যান্য দৃষ্টিভঙ্গি
উল্লেখযোগ্য অন্যান্য চিন্তাধারার মধ্যে রয়েছে:

* সামাজিক গঠনবাদী তত্ত্ব
* যুক্তিবাদী পছন্দ তত্ত্ব
* কাঠামোগত ক্রিয়াবাদ  - স্পেনসার এবং দ্যুরকাঁ দ্বারা প্রভাবিত
* সামাজিক কর্মতৎপরতা - ভেবার এবং পারেটো দ্বারা প্রভাবিত
* দ্বন্দ্ব তত্ত্ব - মার্ক্স, জর্জ সিমেল দ্বারা প্রভাবিত
* প্রতীকী মিথস্ক্রিয়া - জর্জ হার্বার্ট মিড দ্বারা প্রভাবিত
* মিথ্যা প্রয়োজনীয়তা
* কারকতা বাস্তববাদ

## বিশিষ্ট চিন্তাবিদ

### ফরাসি সামাজিক চিন্তাধারা
ফ্রান্স সমাজচিন্তার জগতে এক উর্বর ভূমি। ক্লোদ অঁরি দ্য সাঁ-সিমোঁ, অগ্যুস্ত কোঁত, এমিল দ্যুরকাঁ ও মিশেল ফুকো এই শাখার কিছু অত্যন্ত প্রভাবশালী চিন্তাবিদ।

### ব্রিটিশ সামাজিক চিন্তাধারা
হার্বার্ট স্পেন্সারের মতো চিন্তাবিদেরা রাজনৈতিক অর্থনীতি এবং সামাজিক বিবর্তনের দিকে ব্রিটিশ সামাজিক চিন্তার দৃষ্টি নিবদ্ধ করেন। জন রাসকিনের রাজনৈতিক আদর্শগুলো সামাজিক অর্থনীতি গঠনের পথিকৃৎ ছিল। উল্লেখযোগ্যভাবে, তার  'Unto This Last' গ্রন্থটি গান্ধীর দর্শনে গুরুত্বপূর্ণ প্রভাব রেখেছিল।

### জার্মান সামাজিক চিন্তাধারা
ইমানুয়েল কান্ট, গেয়র্গ ভিলহেল্ম ফ্রিডরিখ হেগেল, কার্ল মার্কস, ম্যাক্স ভেবার, গেয়র্গ সিমেল, থিওডর অ্যাডর্নো, ম্যাক্স হর্কহাইমার, হার্বার্ট মার্কুজে এবং নিকলাস লুমান জার্মান দর্শন ও সামাজিক চিন্তার ওপর গভীর ছাপ রেখেছেন।

### চীনা সামাজিক চিন্তাধারা
শাং ইয়াং, লাওজি, কনফুসিয়াস, মেনসিয়াস, ওয়াং চং, ওয়াং ইয়াংমিং, লি ঝি, জু শি, গু ইয়ানউ, গং জিঝেন, ওয়েই ইউয়ান, কাং ইউয়েই, লু শুন, মাও সেতুং, এবং জু মিং চীনা সামাজিক চিন্তার প্রধান ব্যক্তিত্ব।

### ইতালীয় সমাজবিজ্ঞান
আন্তোনিও গ্রামশি, গায়েতানো মস্কা, ভিলফ্রেডো পারেতো, এবং ফ্রাঙ্কো ফেরারোত্তি হলেন ইতালীয় সমাজবিজ্ঞানের ক্ষেত্রে উল্লেখযোগ্য ব্যক্তিত্ব।

### থাই সামাজিক চিন্তাধারা
জিত ফুমিসাক, কুকরিত প্রমোজ, এবং প্রাওয়াসে ওয়াসি থাই সামাজিক চিন্তার জগতে উজ্জ্বল তারকা।

## শিক্ষাঙ্গনে সামাজিক তত্ত্ব
সামাজিক তত্ত্ব মানুষ কেন সমাজে এভাবে বসবাস করে, ক্ষমতার সম্পর্ক, সামাজিক কাঠামো, এবং সামাজিক রীতিনীতির দিকে তাকিয়ে এই সামাজিক ব্যবস্থার উৎপত্তি কীভাবে হয়েছিল তা নিয়ে প্রশ্ন তোলে। এছাড়া, মানুষের পারস্পরিক সম্পর্ক ও তাদের বাস্তব সমাজের মাঝে মিথস্ক্রিয়া,  বিভিন্ন কাল ও সংস্কৃতিতে এই সম্পর্কের পরিবর্তন, এবং এসব পরিমাপের উপায় নিয়েও সামাজিক তত্ত্ব আলোচনা করে।

সামাজিক তত্ত্ব বিভিন্ন শিক্ষাঙ্গনের জ্ঞানকে একীভূত করে এই জটিল বিষয়গুলোকে বোঝার প্রচেষ্টা করে। নৃতত্ত্ব থেকে শুরু করে গণমাধ্যম অধ্যয়ন—এমন বৈচিত্রপূর্ণ ক্ষেত্র থেকেও তত্ত্বটি ধারণা সংগ্রহ করতে পারে।

সামাজিক তত্ত্ব, গবেষকদের জন্য কোন বিষয়গুলো অনুসন্ধানের যোগ্য এবং সেগুলো কিভাবে পরিমাপ করা উচিত সেসব নিয়ে চিন্তা করতে উৎসাহিত করে—বৈজ্ঞানিক গবেষণাকে সঠিকভাবে পরিচালিত করে। কোনো সমস্যার সমাধানে উপযুক্ত তত্ত্ব নির্বাচন বা তৈরি করা যেকোনো গবেষকের জন্য একটি গুরুত্বপূর্ণ দক্ষতা। মনে রাখা জরুরি যে, তাত্ত্বিক দৃষ্টিভঙ্গি (বা প্রতিমান) একটি বিশ্বদর্শন যেখানে অভিজ্ঞতাকে বিভিন্ন 'লেন্সে' দেখা হয় (যেমন, ক্ষমতা বা বিনিময়ের মাধ্যমে মানুষের মিথস্ক্রিয়া নিয়ে চিন্তা করা)। অপরদিকে, তত্ত্ব হলো নির্দিষ্ট পরিস্থিতিতে আচরণের ব্যাখ্যা এবং ভবিষ্যদ্বাণী করার প্রচেষ্টা। তাত্ত্বিক দৃষ্টিভঙ্গির সত্যতা নির্ধারণ করা যায় না, তবে নির্দিষ্ট তত্ত্ব প্রমাণ বা বাতিল করা যেতে পারে।

যেমন, ক্ষমতা ও নিয়ন্ত্রণের দৃষ্টিতে সমাজকে দেখার একটি তাত্ত্বিক দৃষ্টিভঙ্গি রেখে কেউ হিংস্র মানব আচরণের একটি তত্ত্ব তৈরি করতে পারে যেটি কার্যকারণ সম্পর্কিত বিবৃতি অন্তর্ভুক্ত করে (যেমন, শারীরিক নির্যাতনের শিকার হওয়া মানসিক সমস্যার দিকে পরিচালিত করে)। এটি পরবর্তীতে একটি অনুকল্পের (ভবিষ্যদ্বাণী) দিকে নিয়ে যেতে পারে যেখানে একটি নির্দিষ্ট পর্যবেক্ষণে কী দেখার আশা করা হচ্ছে। যেমন, "একজন নির্যাতিত শিশু বড় হয়ে লাজুক বা হিংস্র আচরণ প্রকাশ করবে"। এরপর ডেটা বা তথ্যের সাথে অনুকল্পটির সঙ্গতি পর্যবেক্ষণ করে অনুকল্পটি পরীক্ষা করা যায়। উদাহরণস্বরূপ, নির্যাতিত শিশুদের খুঁজে বের করতে হাসপাতালের রেকর্ড পর্যালোচনা করা যেতে পারে  এবং পরবর্তীতে তাদের বর্তমান অবস্থা পর্যবেক্ষণ করে ব্যক্তিত্ব পরীক্ষা করা যেতে পারে—হিংস্র বা লাজুক আচরণের লক্ষণ আছে কিনা তা দেখার জন্য। সমাজ বিজ্ঞান চর্চার ভিত্তি হলো যথাযথ (অর্থাৎ, কার্যকরী) তাত্ত্বিক দৃষ্টিভঙ্গির নির্বাচন যার মাধ্যমে কার্যকরী একটি তত্ত্ব তৈরি করা যাবে।

### সামাজিক চিন্তাবিদেরা যেসব প্রশ্নের মুখোমুখি হয়েছেন তার উদাহরণ
সামাজিক চিন্তাবিদদের দার্শনিক প্রশ্নগুলি প্রায়শই আধুনিকতার দিকে কেন্দ্রীভূত, যার মধ্যে রয়েছে:

* মানব যুক্তি কি সামাজিক জগৎকে বুঝতে এবং আরও ভালোর জন্য একে গঠন করতে পারে?
* বিপুল অসমতার সমাজ, যেখানে নাগরিকদের মাঝে বৈষয়িক বৈচিত্র্য রয়েছে, তার উন্নয়ন কি আদৌ অগ্রগতির পরিচায়ক?
* নির্দিষ্ট সরকারি নীতি এবং বিধি-নিষেধ কিভাবে প্রাকৃতিক সামাজিক প্রক্রিয়াকে প্রভাবিত করে?
* অর্থনীতি/বাজার নিয়ন্ত্রিত হওয়া উচিত কি উচিত নয়?

আধুনিকতা সম্পর্কিত সামাজিক চিন্তাবিদদের দ্বারা উত্থাপিত অন্যান্য বিষয়গুলির মধ্যে রয়েছে সামাজিক বিচ্ছিন্নতা, বিচ্ছিন্নতা অনুভব (alienation), একাকীত্ব, সামাজিক বিশৃঙ্খলা ও ধর্মনিরপেক্ষতা।

## তথ্যসূত্র

বিষয়শ্রেণী:সামাজিক তত্ত্ব
বিষয়শ্রেণী:সমাজবৈজ্ঞানিক তত্ত্ব